એક તરફ ચંદ્રાબાબુ નાયડુ મહાગઠબંધન માટે દેશભરમાં હડિયાપટ્ટી કરી રહ્યાં છે, તો બીજી તરફ કોંગ્રેસ નેતા અને પૂર્વ નાણામંત્રી પી. ચિદમ્બરમે શરદ પવારની જેમ જ રાજયવાર ગઠબંધનની નીતિ ઘડી હોવાની વાત કરી છે. દરેક રાજ્યમાં જે પક્ષનું વર્ચસ્વ હોય, તેને તે રાજયમાં સૌથી વધુ બેઠકો ફાળવીને વિપક્ષોનું ગઠબંધન રચાય અને લોકસભાની ચૂંટણીમાં ભાજપ સામે સંયુક્ત વિપક્ષનો માત્ર એક જ ઉમેદવાર મેદાનમાં રહે, તો સરળતાથી ભાજપને પરાજીત કરી શકાય છે, તેથી જે-તે રાજયના અન્ય પક્ષો થોડું બલિદાન આપે અને ગઠબંધન મક્કમ ટક્કર આપે તેવી રણનીતિ અપનાવવી કે પછી રાષ્ટ્રીય કક્ષાનું મહાગઠબંધન કોંગ્રેસના નેતૃત્વમાં (યુપીએ ફેઈમ) બનાવવું, તે હવે વિપક્ષોએ નિર્ણય લેવો પડશે. આ નિર્ણય જેટલો વહેલો લેવાય, તેટલો વિપક્ષોને ફાયદો થવાનો છે. જો કે, ચિદમ્બરમે યુપીએ ફેઈમ કોંગ્રેસના નેતૃત્વમાં કેન્દ્રિય મોરચાની તરફેણ કરી છે.